
Διεθνής Έκθεση Χαρακτικής

«ΜΕΣΟΓΕΙΟΣ, ΠΑΡΑΔΟΣΗ-ΜΕΤΑΒΑΣΗ-ΔΙΑΔΡΟΜΗ»
Σπίτι της Κύπρου

Ο Πρέσβης της Κυπριακής Δημοκρατίας κ. Κυριάκος Κενεβέζος τέλεσε την Πέμπτη 15 Δεκεμβρίου 2022, στο Σπίτι της Κύπρου στην Αθήνα, τα εγκαίνια της Διεθνούς Έκθεσης Χαρακτικής με τίτλο «ΜΕΣΟΓΕΙΟΣ, ΠΑΡΑΔΟΣΗ-ΜΕΤΑΒΑΣΗ-ΔΙΑΔΡΟΜΗ», καλωσορίζοντας τους καταξιωμένους, αλλά και νεότερους και πολλά υποσχόμενους δημιουργούς, που εμπνέονται, αναφέρονται και εκφράζονται στην ευρυχωρία, την πολυμορφία, τη διαλεκτική δύναμη και τη γονιμοποιό ροή της Μεσογείου, που αποτελεί διαχρονικά πηγή και έναυσμα καλλιτεχνικής δημιουργίας. Τα έργα τους, όπως ανέφερε, προβάλλουν την ιδιαιτερότητα του προσωπικού ύφους του καθενός, αναδεικνύοντας την εκφραστική ευρύτητα της χαρακτικής, ως καλλιτεχνική έκφραση με πολυδύναμο, πολυσυλλεκτικό εκφραστικό και εικαστικό λεξιλόγιο. Ευχαριστίες και συγχαρητήρια απεύθυνε στο Σωματείο Κύπριοι Χαράκτες για την πρωτοβουλία και διοργάνωση της σημαντικής αυτής έκθεσης, αλλά και για τη συνεχή, δημιουργική τους παρουσία και δράση για την προαγωγή και εξέλιξη της τέχνης της Χαρακτικής, καθώς και στην επιμελήτρια της έκθεσης, ιστορικό-κριτικό Τέχνης κ. Θάλεια Στεφανίδου.

Χαιρετισμό απηύθυναν ο Πρόεδρος του Σωματείου Κύπριοι Χαράκτες κ. Ευκλείδης Παπαδόπουλος και ο Πρόεδρος  της Ένωσης Ελλήνων Χαρακτών κ. Νίκος Σταυρακαντωνάκης. Όπως αναφέρθηκε οι Κύπριοι Χαράκτες, διοργάνωσαν την έκθεση δίνοντας συνέχεια στους προβληματισμούς που αναπτύχθηκαν, μαζί με την Ένωση Ελλήνων Χαρακτών, το 2017, στη διάρκεια του Διεθνούς Συνεδρίου Χαρακτικής IPC2017-«Από την Παράδοση στην Εξέλιξη», όπου εστίασαν στις όψεις και τεχνολογίες της χαρακτικής τέχνης του χτες και του σήμερα.

Στο πλαίσιο της έκθεσης, δεκαπέντε χαράκτες, Κύπριοι και Ελλαδίτες, κλήθηκαν να δώσουν την δική τους ερμηνεία στις έννοιες της παράδοσης και της μετάβασης, οι οποίες συνιστούν δομικές έννοιες της ιδιοσυγκρασίας και της ιδιαιτερότητας ενός χώρου με βαθιά πολιτιστική και πνευματική κληρονομιά, με μακραίωνη ιστορία, όπως η Μεσόγειος. Ένας χώρος πολύμορφος και μοναδικός, ένας κόσμος ομόκεντρων και αλληλοκαλυπτόμενων κύκλων, συγκλίσεων και αποκλίσεων, ομοιοτήτων και διαφορών, ένα σημείο συνάντησης και αντιπαράθεσης της Δύσης και της Ανατολής. Παράλληλα οι εικαστικές προτάσεις των χαρακτών με έργα πρωτότυπα, φιλοδοξούν να επικεντρωθούν σε νέες τάσεις και να αναδείξουν τη χαρακτική τέχνη καθώς και τη δυναμική της στο πλαίσιο των συνεχών αναζητήσεών της για νέες εκφραστικές δυνατότητες.

Στην έκθεση συμμετέχουν οι εικαστικοί: Μιχάλης Αρφαράς, Eυγενία Βασιλούδη, Μανόλης Γιανναδάκης, Άννη Ερωτοκρίτου, Κυριάκος Θεοχάρους, Ελένη Κινδύνη, Kati Mahrt, Ευρυπίδης Παπαδοπετράκης, Ευκλείδης Παπαδόπουλος, Στάθης Παπαροδίτης, Νίκος Σταυρακαντωνάκης, Χουρίκ Τοροσιάν, Βίκυ Τσαλαματά, Μιχάλης Φαντάρος και Ράνια Φραγκουλίδου.


Όπως, χαρακτηριστικά αναφέρει, στο σχετικό κείμενό της η Επιμελήτρια της έκθεσης κ. Θάλειας Στεφανίδου «Τα ‘ταξίδια – πλοηγήσεις’ τους στον χωροχρόνο της μικρής ή της μεγάλης Ιστορίας για αυτήν τη θάλασσα, ως χώρο αναφοράς και τόπο/αρχείο, έχουν αποδώσει τα πολλαπλά ποιητικά τους αποτελέσματα, που είναι φορτισμένα με αναμνήσεις βιωμάτων, αποτυπώματα  παιδείας, έχουν κοινωνικοπολιτική ή τελετουργική στόχευση, παράγουν οικολογική ευαισθησία και σίγουρα φέρουν μία έντονη ηχώ διακειμενικότητας.
Το σύνολο των έργων αποδίδει ένα σύμμεικτο patchwork καλλιτεχνικής δημιουργίας, όπου συγχωνεύονται κόσμοι από ίχνη του πραγματικού, φαντασιακές συλλήψεις, λείψανα ονείρων, αναχώματα μνήμης, παραπομπές, παραθέματα και σχόλια, άλλοτε ανεπαίσθητα και διακριτικά και κάποιες άλλες επαρκώς προβεβλημένα.

Μία εμπλουτισμένη νοηματοδότηση για τη Μεσόγειο είναι παρούσα, καθώς πλάθεται ένα δίκτυο συσχετισμών από παραδόσεις, δοξασίες, κοινωνικές ανταλλαγές, δυναμικές ειρηνικής συνύπαρξης, επανεγγραφές του κάποτε, ιστορήσεις του εδώ και τώρα, ακόμη και μελλοντικές προοπτικές.»

Διάρκεια Έκθεσης:
15 Δεκεμβρίου 2022 - 27 Ιανουαρίου 2023

Ώρες Λειτουργίας:
Δευτέρα και Τετάρτη: 10:00 - 18:00

Τρίτη, Πέμπτη και Παρασκευή: 10:00 - 15:00

Διοργάνωση:

Σωματείο Κύπριοι Χαράκτες
Επιμέλεια - Κείμενο:
Θάλεια Στεφανίδου
Καλλιτεχνικός Συντονισμός / Βοηθός Επιμελήτρια: Αργυρώ Τουμάζου
Σχεδιασμός έκδοσης:
Άννα Φωτιάδου
Συντονισμός:

Μαρία Ραγιά
Η έκθεση πραγματοποιείται με τη στήριξη του Υφυπουργείου Πολιτισμού της Κυπριακής Δημοκρατίας - Πολιτιστικές Υπηρεσίες

